<classify> HIVI karibuni, Tanzania ilishitushwa na tukio la kutekwa nyara kwa mfanyabiashara maarufu barani Afrika, Mohamed Dewji MO. Tukio hilo liliwasikitisha Watanzania wengi, ingawa baadhi ya wanasiasa walitaka kulitumia kama mtaji wa kisiasa kwa kuwa lilikuwa na sura ya kulipaka matope taifa ili wasio makini kufikiri, wadhanii au waamini kuwa Tanzania sio salama.Wengine wameamua kulitumia kuumba maneno yanayofanana na ukweli mengi yakilenga kuipaka matope serikali. Wengine wakataka hata kujaribu kushinikiza Taifa liombe msaada wa wapelelezi kutoka nje ya nchi, huku wakijua wazi kabisa kuwa vyombo vya dola nchini vipo na vinaweza kufanya kazi zake kuhakikisha ulinzi na usalama wa kutosha.Ndiyo maana Inspekta Jenerali wa Polisi IGP Simon Siro, alilihakikishia taifa kupitia vyombo vya habari kuwa, Jeshi la Polisi lipo makini, lina uwezo na litahakikisha MO anatafutwa na kupatikana. Bahati nzuri, ukweli huo ukathibitishwa kwa kupatikana kwa mfanyabiashara huyo.Ndiyo maana Watanzania wanalipongeza na kujivunia kuwa na jeshi lao makini na lenye uwezo wa kuwahudumia, licha ya changamoto kadhaa zinazoweza kujitokeza. UTEKAJI HAUJAANZA LEO Vitendo vya utekaji nyara mara nyingi hutumiwa na baadhi ya watu wahalifu kwa madhumuni kadhaa, mojawapo ikiwa ni kujipatia fedha kutoka kwa ndugu wa mtu aliyetekwa.Lakini pia hutumiwa kisiasa kwa maana ya kupunguza nguvu za wapinzani na wakati mwingine hutumiwa kuipaka matope serikali ili kudhoofisha nguvu za kiutawala. Hata hivyo, asilimia kubwa ya utekaji nyara huwa unalenga kujiingizia kipato kwa njia kudai kikombozi ili kumwachia mateka.Uhalifu huu ni kati ya matendo ya kale yaliyofanyika hata kabla ya kuzaliwa Yesu Kristo zaidi ya miaka 2000 iliyopita kama yalivyo matendo ya rushwa, ugaidi, ukahaba, sanaa ya urembo, ujangili, uharamia, ujambazi, mihadarati na kadhalika.WATU MAARUFU WALIVYOATHIRIWAMtaalamu wa Kuzuia Utekaji El Nahual wa blogu ya Mexico Para los Mexicanos nchini Mexico akitoa maoni juu ya kutekwa Felix I Batista, mtaalamu wa kuzuia utekaji nyara wa Marekani alisema: Jambo la kwanza kufanya ni kucheka; la pili linalonijia ni woga...Kama mtaalamu wa kijeshi mstaafu mwenye uzoefu wa miaka 24 katika nyanja ya usalama anaweza kutekwa, je, sisi wengine tuna nafasi gani ya kusema kwamba hatuwezi kutekwa? Batista alitekwa na watu waliovaa vinyago usoni akiwa nchini humo kuendesha semina kama mtaalamu wa kukodiwa wa kampuni ya usalama yenye makao huko Texas ASI Global LLC.Blogu ya The Mex Files ilikuwa na maswali yafuatayo kuhusiana na tukio hilo: Kama Batista ni mtaalamu, imekuwaje akaruhusu atekwe yeye mwenyewe? Batista alikuwa mfanyakazi wa kampuni ya usalama yenye makao yake huko Texas ASI Global.Imeelezwa kwamba alikuwa huko Saltillo kwa shughuli za kibinafsi. Je, alikuwa akimfanyia nani kazi huko? Je, kampuni ya ASI Global siyo moja ya kampuni za Kimarekani zinazopokea fedha kwa ajili ya Mpango wa Merida...Na hili linatuambia nini juu ya utendaji kazi wa wataalamu wake wa ukufunzi? Takwimu kadhaa zinaonesha kuwa utekaji unatokea kwa takribani mara mbili kwa siku na hasa katika majimbo ya mpakani kaskazini mwa nchi hiyo. Mexico ina wastani wa juu zaidi wa utekaji nyara ikilinganishwa na nchi nyingine duniani.Matukio haya huathiri marafiki na familia za waliotekwa, kama alivyoathirika bloga Tony Scotti, Rafiki wa karibu wa Batista, Tonny alisema hivi: Ninamfahamu Felix Batista, ni mtu mwenye uwezo mkubwa wa kuzuia utekaji nyara, Felix ana uzoefu wa zaidi ya miaka 20 katika shughuli za kuokoa mateka.Akaendelea kusema: Felix ni mtu anayejulikana, ambaye mara nyingi hunukuliwa kwenye magazeti na hata katika jarida la mwezi huu la Usalama. Kujulikana kwake kunaweza kuwa ndiko kulikomsababishia kutekwa.Baada ya kusoma magazeti ninaweza kuhisi kwamba Felix aliwekewa mtego, na aliwekewa mtego huo na mtu anayemuamini. Julius Caesar Amiri jeshi aliyefanikiwa zaidi katika hitoria ya dunia, Julius Caesar, alitekwa nyara ili kupata fidia katika karne ya kwanza, ndivyo na Richard wa Kwanza King Richard I, mfalme wa Uingereza mwenye roho kama simba alivyotekwa.Katika karne ya12 fidia kubwa zaidi iliyowahi kulipwa ilikuwa tani 24 za dhahabu na fedha ambazo Wainka walimpa mvumbuzi maarufu Mhispania Francisco Pizzaro asaidie kuachiwa huru kwa chifu wao Atahuallpa mwaka wa 1533.Hata hivyo, watekaji hao walimuu kwa kumnyonga. Aldo Moro Inaelezwa katika vyanzo mbalimbali kuwa, jambo lililoduwaza ulimwengu ni kutekwa nyara kwa Waziri Mkuu wa Italia, Aldo Moro.Waziri Mkuu huyo alikuwa mwanasiasa maarufu nchini humo aliyependwa sana na raia. Alihudumu kama Waziri Mkuu kati ya 1963-1968. Moro alikuwa ndiye waziri mkuu aliyekuwa amehudumu muda mrefu zaidi tangu wakati wa Vita Kuu vya Dunia.Kundi la Red Brigades lilifanya mashambulio mabaya, ikiwa ni pamoja na utekaji nyara na mauaji ya Waziri Mkuu huyo wa mwaka 1978. Kundi hilo liliweza kuzuia msafara wa Waziri Mkuu huyo na kuwaua walinzi wake kadhaa na kufanikiwa kumteka nyara likidai Serikali kuwaachilia washirika wake.Serikali haikukubali matakwa hayo ndipo kundi hilo lilipomuua kiongozi huyo kikatili. Moro alikuwa mwanachama wa chama cha Kidemokrasia cha Kikristo cha Italia na alishika madaraka ya uwaziri mkuu kwa duru tano.Umaarufu wake na kupendwa na watu pengine vilisababisha kiongozi huyo kuwindwa na kundi hilo la Red Brigades. Machi 1978, wanachama wa kundi la wanamgambo wa Red Brigades, waliwaua walinzi wake watano na kumteka kwenye barabara moja jijini Roma, wakitaka kuachiliwa huru kwa wenzao 16 waliokuwa wanazuiliwa na serikali,.Moro alipigwa risasi mara kumi akiwa kwenye gari na kutelekezwa akiwa marehemu baada ya kuzuiliwa kwa siku 55. UTEKAJI NCHINI MEXICO Polisi wa mji wa Axapusco walifanikiwa kuwaokoa wahamiaji 103 waliokuwa wametekwa nyara wakiwa wanaelekea kuvuka mpaka wa Marekani katika jengo lililokuwa nje ya mji wa Mexico.Kwa mujibu wa taarifa iliyotolewa na polisi wa kijiji hicho, waathirika wengi zaidi walitoka mji wa Guatemala na El Salvador walipofungiwa katika jengo hilo kwa muda wa siku 35.Mmoja kati wa wahamiaji hao alifanikiwa kutoroka na kukimbilia kituo cha polisi kilichopo kijijini hapo kutoa taarifa ya kutekwa kwao. Viongozi wa vikosi bora vya kukabiliana na utekajinyara nchini Mexico, Colombia na katika nchi zilizokuwa jamhuri za Sovieti walilaumiwa kwa kujihusisha na utekaji nyara huo. Naye Mtekaji nyara sugu wa Mexico alisema kuwa alizingirwa na ulinzi rasmi uliotokana kwa kuwahonga maofisa na waendesha mashtaka wa manispaa, jimbo na serikali.UTEKAJI NYARA NA MAUAJIUtekaji nyara na mauaji yanayofanywa na vikundi mbalimbali vya watu walioficha sura zao, limekuwa ni jambo la kawaida katika nchi za Amerika ya kusini. Watu wengi wasiokuwa na hatia wamekuwa wakiuawa. Inakadiriwa kwamba katika kipindi cha mwaka mmoja, zaidi ya watu laki tano waliuawa na wahalifu; idadi hiyo ni kubwa kuliko ya watu waliouawa vitani.Mataifa mengine yanafika mbali na kuilaumu serikali ya Rais Hugo Chaves kuwa imelea magenge ya watekaji na mauaji. Kwa mujibu wa ripoti hiyo katika kipindi cha mwaka mmoja, watu zaidi ya 100,000 waliuawa na wahalifu katika bara la Amerika ya Kusini.Nchini Brazili peke yake zaidi ya watu 50,000 waliuawa, nchini Venezuela na Honduras suala la mauaji kama hayo ni jambo la kawaida, kila baada ya dakika 9 hadi 10 utekaji au mauaji hutokea katika nchi hizo.Aidha Sheria ya Kimusa ilitoa adhabu ya kifo kwa watekaji nyara huko nyuma katika karne ya15 Kumbukumbu la Torati 24:7 Ni kwa msingi huo, unapotokea uhalifu wa namna hiyo na mwingine wowote, wajibu wa raia ni kuvisaidia vyombo vya dola kwa kutoa taarifa sahihi kusaidia uhalifu usitendeke au kuwakamata wahalifu na sio kujaribu kuwakatisha tamaa watendaji wa vyombo hivyo na wengine kuvutumia kujitafutia umaarufu wa kisiasa.  <topic>: KITAIFA 